PRÍLOHA

JEDNOTNÝ DOKUMENT

„AYRSHIRE NEW POTATOES“/„AYRSHIRE EARLIES“

EÚ č.: PGI-GB-02286 – 31.1.2017

CHOP ( ) CHZO ( X )

1. Názov:

„Ayrshire New Potatoes“/„Ayrshire Earlies“

2. Členský štát alebo tretia krajina

Spojené kráľovstvo

3. Opis poľnohospodárskeho výrobku alebo potraviny

3.1. Typ výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Ayrshire New Potatoes“/„Ayrshire Earlies“ je názov nezrelých zemiakov druhu ľuľok zemiakový (Solanum tuberosum) z čeľade ľuľkovité (Solanaceae), ktoré sa pestujú v grófstve Ayrshire na juhozápade Škótska. Tieto zemiaky sa musia vysádzať, pestovať a zbierať vo vymedzenej zemepisnej oblasti.

„Ayrshire New Potatoes“/„Ayrshire Earlies“ sa pestujú zo základných odrôd osiva katalogizovaných v národných registroch odrôd členských štátov EÚ. V súčasnosti sa používajú tieto hlavné odrody s týmto odhadovaným podielom na trhu: Epicure (8 %), Casablanca (40 %), Isle of Jura (12 %) a Maris Peer (40 %). Odrody sa môžu meniť, keďže vlastnosti zemiakov sa šľachtením prispôsobujú, no ich začlenenie medzi základné odrody pre zemiaky „Ayrshire New Potatoes“/„Ayrshire Earlies“ je vysoko podmienené ich vlastnosťami opísanými ďalej, ako aj ich schopnosťou dozrieť do zberu úrody, ktorý trvá od mája do júla.

Zemiaky „Ayrshire New Potatoes“/„Ayrshire Earlies“ majú pomerne nízky obsah sušiny, ktorá tvorí najviac 20 %. Obsah sušiny sa mení v závislosti od odrody, stupňa zrelosti a ročného obdobia.

Zemiak „Ayrshire New Potatoes“/„Ayrshire Earlies“ je malý (s priemerom 15 – 65 mm), okrúhly alebo oválny a má mäkkú šupu. Vyznačuje sa ostro zemitou, orechovou chuťou a vôňou. Vďaka nízkemu obsahu škrobu (10 – 15 %) je textúra smotanová a pevná. Obsah škrobu sa určuje podľa rozdielov v odrodách a ročných obdobiach. Vďaka nízkemu obsahu škrobu sú zemiaky „Ayrshire New Potatoes“/„Ayrshire Earlies“ ideálne na varenie a na použitie, pri ktorom je potrebné, aby si zemiaky zachovali tvar (napr. v šalátoch). Dužina je v závislosti od odrody biela až smotanová, rovnaká v celom zemiaku.

Zber zemiakov „Ayrshire New Potatoes“/„Ayrshire Earlies“ sa začína na začiatku mája a končí na konci júla pred hlavným zberom ostatných konzumných zemiakov (poloskorých a neskorých). Prvá úroda zberu v máji sa predáva nepraná, aby sa predišlo poškodeniu mäkkej šupy zemiakov. Obsah zeminy tvorí najviac 1 % hmotnosti hľúz. Postupom času šupa dostatočne stvrdne a zemiaky sa môžu prať.

Zemiaky „Ayrshire New Potatoes“/„Ayrshire Earlies“ sa predávajú buď voľne na váhu, alebo v baleniach rôznej hmotnosti, a najneskôr sa môžu predať koncovým spotrebiteľom 31. júla.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Zemiaky „Ayrshire New Potatoes“/„Ayrshire Earlies“ sa musia vysádzať, pestovať a zbierať vo vymedzenej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Označenie musí obsahovať buď výraz „Ayrshire New Potatoes“, alebo „Ayrshire Earlies“.

4. Stručné vymedzenie zemepisnej oblasti

Grófstvo Ayrshire na západe Škótska sa nachádza v rámci geografických hraníc samosprávnych celkov North Ayrshire, East Ayrshire a South Ayrshire. Grófstvo Ayrshire susedí na západe so zálivom Firth of Clyde a rozprestiera sa od pobrežných oblastí obce Skelmorlie na severe po obec Ballantrae na juhu a obec Glenbuck na východe. Do grófstva patria aj ostrovy Isle of Arran a Cumbrae Isles.

5. Súvislosť so zemepisnou oblasťou

Súvislosť zemiakov „Ayrshire New Potatoes“/„Ayrshire Earlies“ so zemepisnou oblasťou je založená na kvalite a povesti výrobku. Zemiaky „Ayrshire New Potatoes“/„Ayrshire Earlies“ si dlhodobo udržiavajú povesť odštartovaním novej sezóny predaja škótskych zemiakov. Chuť zemiakov „Ayrshire New Potatoes“/„Ayrshire Earlies“ údajne ovplyvňujú mnohé faktory vrátane ľahkej pôdy, mierneho podnebia, hnojív, skorého zberu a rýchlosti dodania na trhy.

Krátke vegetačné obdobie zemiakov „Ayrshire New Potatoes“/„Ayrshire Earlies“ má vplyv na ich osobitnú chuť. Mierne podnebie a jedinečné pôdy grófstva Ayrshire umožňujú, aby sa zemiaky „Ayrshire New Potatoes“/„Ayrshire Earlies“ vysádzali, pestovali a zbierali skoro, skôr ako v iných častiach Škótska.

Grófstvo Ayrshire je kľúčovou súčasťou odvetvia pestovania zemiakov v Škótsku (a zároveň v Spojenom kráľovstve) už od čias prvej zmienky o pestovaní tejto plodiny v Škótsku na komerčné účely v roku 1793. Táto oblasť poskytuje prvé komerčne vypestované zemiaky roka pestované v Škótsku a zemiaky „Ayrshire New Potatoes“/„Ayrshire Earlies“ sú známe v celej krajine vďaka svojej kvalite, chuti a ako symbol novej sezóny. V historickej a súčasnej tlači, ako aj v ďalších publikáciách sa pre tieto zemiaky používajú aj názvy „South West Earlies“ a „Early Ayrshires“.

Farmy v grófstve Ayrshire, najmä tie na jeho pobreží, mohli odjakživa vysádzať zemiaky o niekoľko týždňov skôr než ostatné farmy v iných častiach Škótska vďaka ľahkej, piesočnatej pôde a skorému otepľovaniu tejto oblasti Golfským prúdom. Pôvodné vegetačné obdobie zemiakov sa začínalo ich výsadbou v júni a končilo ich zberom v polovici jesene.

V knihe s názvom „A Corner of Carrick“ od Jamesa A. Guthrieho je kapitola s názvom „The Early Ayrshires“. V nej sa uvádzajú informácie o komercializácii skorých zemiakov a o tom, ako dvaja farmári z grófstva Ayrshire (Dunlop a Hannah) v roku 1857 navštívili Normanské ostrovy (kde farmári už dlhé roky pestovali skoré zemiaky), aby sa naučili, ako vypestovať zemiaky tak skoro v priebehu roka.

V roku 1881 sa začal používať nový spôsob pestovania skorých zemiakov, tzv. nakličovanie, ktorý začali používať aj mnohí farmári z grófstva Ayrshire. Vďaka tomuto novému spôsobu pestovania plodín sa začína vegetačné obdobie už na začiatku februára. Prvú úrodu zemiakov „Ayrshire New Potatoes“/„Ayrshire Earlies“ preto v pobrežných oblastiach grófstva Ayrshire možno zbierať už v druhej polovici mája a s postupujúcim časom zber pokračuje smerom do vnútrozemia.

Prvé zmienky v tlači o skorých zemiakoch pestovaných v grófstve Ayrshire sa datujú od roku 1857, keď sa v novinách North British Agriculturalist a Edinburgh Evening News uverejnila správa o pestovaní zemiakov, ktoré „je značne rozšírené na pobreží na ľahkých pôdach vhodných pre skoré odrody“. Takmer o storočie neskôr (1. februára 1956) bol v prílohe novín The Glasgow Herald Agriculture Survey uverejnený článok s názvom „South-West Earlies Win The Race“ (Juhozápadné skoré zemiaky vyhrávajú na celej čiare), v ktorom sa uvádza: „Už skoro storočie zohráva pestovanie skorých zemiakov najdôležitejšiu úlohu v poľnohospodárstve juhozápadného Škótska“.

V publikácii The Statistical account of Scotland od Johna Strawhorna a Williama Boyda sa v okrsku Maybole grófstva Ayrshire v roku 1951 pestovanie zemiakov „Ayrshire New Potatoes“/„Ayrshire Earlies“ uvádzalo ako „hlavné zamestnanie“. Heather Holmesová vo svojej knihe s názvom „Tattie howkers“ (2005) citovala, že „úrody skorých zemiakov, známych ako ‚earlies‘, sa stali synonymom grófstva Ayrshire, takisto ako výrazy ‚Ayrshires‘ alebo ‚Ayrshire potatoes‘“ a ich pestovanie bolo „špecializovaným a intenzívnym odvetvím poľnohospodárstva v grófstve Ayrshire“. V roku 1901 sa v periodiku North British Agriculturalist zverejnila správa, že v meste Girvan boli zemiaky „najdôležitejším produktom v oblasti“. Molly Blythová dala svojej knihe s názvom „Old West Kilbride“ podnázov The Tattie Toon (Mesto zemiakov) pre súvislosť tohto pobrežného mesta v grófstve Ayrshire s pestovaním zemiakov a konkrétne zemiakov „Ayrshire New Potatoes“/„Ayrshire Earlies“.

Na webovom sídle o poľnohospodárstve v Spojenom kráľovstve „Farming UK“ bol uverejnený článok, v ktorom sa uvádza: „Nové zemiaky z grófstva Ayrshire sú synonymom leta a všeobecne sa považujú za jedny z chuťovo najlepších dostupných zemiakov a sú veľmi vyhľadávané počas ich osemtýždňovej sezóny predaja“.

Na mnohých zaujímavých internetových sídlach možno nájsť recepty, v ktorých sa používajú zemiaky „Ayrshire New Potatoes“/„Ayrshire Earlies“. Na internetovom sídle Red Book Recipes sa uvádza: „Skoré nové zemiaky z grófstva Ayrshire patria k najlepším v Británii“. Toto webové sídlo ponúka podrobné informácie o skorých zemiakoch, ako aj postupy na uvarenie dokonalých zemiakov.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf